Nafarroako Parlamentuko Mahaiak, 2020ko irailaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Miguel Bujanda Cirauqui aurkezturiko mozioa, zeinaren bidez Nafarroako Gobernua premiatzen baita despopulazioaren aurkako eta landa garapena aldezteko foru lege proiektu bat aurkez dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 21ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Miguel Bujanda Cirauqui jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Mozioa, zeinaren bidez Nafarroako Gobernua premiatzen baita despopulazioaren aurkako eta landa garapena aldezteko foru lege proiektu bat aurkez dezan.

Despopulazioak landa eremuetako faktore, aldagai eta inguruabar guztiei eragiten die Nafarroan, maila ezberdinetan eragin ere, eta zailagoa egiten du jarduera ekonomikoak eta bizi-proiektuak garatzea; ezaugarri komuna da, berriz, populazio zaharkitua izatea.

Behar-beharrezkoa da gure erkidegoan landa garapena sustatzearen aldeko apustu irmoa egitea eta, hartara, oinarrizko gutxieneko zerbitzuak bermatzea biztanle horiei, egiazko aukera berdintasuna ahalbidetzea herritar horientzat, populazioa finkatzea eta jasangarritasun ekonomiko eta sozial egokia ahalbidetzea Nafarroako landa eremuetan. Horretarako, azpimarra jarri behar da gazteriaren arloko politiketan, gizarte zerbitzuetan, komunikazio digitalean, azpiegituretan, garapen jasangarrian, fiskalitatean, aukera berdintasunean, enpleguan eta abar.

Erabaki proposamena:

Nafarroako Parlamentuak Nafarroako Gobernua premiatzen du hiru hilabeteko epean despopulazioaren aurkako eta landa garapena aldezteko foru lege proiektu bat aurkez dezan legebiltzar honetan.

Iruñean, 2020ko irailaren 17an

Foru parlamentaria: Miguel Bujanda Cirauqui